[{"text_idx": "#000001", "text": "Ruper Ordorikak kontzertu berezi bezain ahaztezina eskainiko omen du domeka arratsaldean Donostiako Victoria Eugenian. Donostiako Udalak Adarra Saria emango dio on\u0303atiarrari osatutako ibilbidearen eta euskal kulturari eta musikari egindako ekarpenaren errekonozimendu gisa. Kontzertua, sari emate ekitaldiaren baitan kokatzen da."}, {"text_idx": "#000002", "text": "Domekan, arratsaldeko 19.00etan hasiko den kontzertua benetan berezia izango dela jakinarzi du Elkar argitaletxeak, Ordorikak, lehen diskotik 2014an ateratako Lurrean etzanda diskora iritsi arte, osatu duen ibilbide luzean zehar plazaratu dituen abestien aukeraketa zaindua egingo baitu."}, {"text_idx": "#000004", "text": "Ruper Ordorika orain lau hilabete izan zen Victoria Eugenia antzokian. Otsailaren 6an bere azken lana aurkeztu zuen Donostian, guztiz beteta zegoen antzokian. Publikoaren beroa eta bere musika maite dutenen afektua da edozein artistak jaso dezakeen saririk onena baina erakundeen errekonozimendua ere garrantzitsua da, eta hori, domekan gauzatuko da Donostiako Udalak emango dion Adarra Sariaren bitartez."}, {"text_idx": "#000005", "text": "Donostiako udalak, iaz eman zuen lehen aldiz Adarra Sari hau. Orduan Mikel Laboari eman zion. Aurten, Ruper Ordorika on\u0303atiarrak jasoko du. Sari honekin, 1980an argitaratutako Hautsi da Anphora disko historiko hartatik, gaur egun Ordorikaren ibilbidearen seriotasuna, jarrera artistikoaren modernotasuna eta konpositore gisa egin duen lanaren sakontasuna saritzen da, besteak beste."}]